b'\n_START_ARTICLE_\nKreditfradrag\n_START_PARAGRAPH_\nKreditfradrag er et norsk skattefradrag for inntektsskatt eller formuesskatt betalt i utlandet av personer eller selskaper skattemessig hjemmeh\xc3\xb8rende i Norge etter norsk internrett og skatteavtale. Kreditfradraget skal tilsvare skatten er betalt i utlandet, men f\xc3\xa5r ikke overstige skatten du f\xc3\xa5r utliknet i Norge av den aktuelle inntekten/formuen (s\xc3\xa5kalt maksimalt kreditfradrag)._NEWLINE_Deltakere i selskaper som er deltakerlignet for norske skatteform\xc3\xa5l kan f\xc3\xa5 kreditfradrag for en forholdsmessig del av skatten som er betalt i utlandet av det deltakerlignede selskapet._NEWLINE_Det gis ikke kreditfradrag for kildeskatt p\xc3\xa5 utbytte som omfattes av fritaksmetoden._NEWLINE_Krav om kreditfradrag m\xc3\xa5 fremsettes f\xc3\xb8r utl\xc3\xb8pet av selvangivelsesfristen for det \xc3\xa5ret inntekten fra utlandet er skattepliktig her i riket, eller om kravet ikke kan godtgj\xc3\xb8res f\xc3\xb8r, senest seks m\xc3\xa5neder etter at endelig skatt er fastsatt i utlandet. Kravet kan ikke under noen omstendighet fremsettes senere enn ti \xc3\xa5r etter utl\xc3\xb8pet av det \xc3\xa5ret inntekten fra utlandet er skattepliktig her i riket.\n_START_SECTION_\nFremf\xc3\xb8ring og tilbakef\xc3\xb8ring av kreditfradrag\n_START_PARAGRAPH_\nUbenyttet kreditfradrag kan fremf\xc3\xb8res i inntil fem \xc3\xa5r for bruk i kreditkapasitet innenfor sin inntektskategori. Hvis skattyter kan godtgj\xc3\xb8re at det ikke vil v\xc3\xa6re aktuelt for skattyter \xc3\xa5 f\xc3\xa5 utenlandsinntekt med kreditkapasitet i l\xc3\xb8pet av de neste fem \xc3\xa5rene, kan skattyter kreve kreditfradrag i ubenyttet kapasitet for fjor\xc3\xa5ret.'